**Paskaidrojuma raksts
Bauskas novada domes 2024. gada \_\_\_\_\_\_\_\_\_\_\_ saistošajiem noteikumiem Nr. … “Bauskas novada pašvaldības kapsētu darbības un uzturēšanas saistošie noteikumi”**

|  |  |
| --- | --- |
| Paskaidrojuma raksta sadaļas | Norādāmā informācija |
| 1. Mērķis un nepieciešamības pamatojums | Saistošo noteikumu (turpmāk – saistošie noteikumi) mērķis ir noteikt kapavietu piešķiršanas, kopšanas un uzturēšanas kārtību, apbedīšanas kārtību Bauskas novada pašvaldības (turpmāk – pašvaldība) kapsētās. Šobrīd spēkā ir Bauskas novada domes 2022. gada 28. jūlija saistošie noteikumi Nr. 20 "Bauskas novada pašvaldības kapsētu darbības un uzturēšanas saistošie noteikumi", ņemot vērā, ka izdošanas pamats šiem saistošajiem noteikumiem ir spēku zaudējušais likums "Par pašvaldībām", ir jāizdod jauni saistošie noteikumi.[Pašvaldību likuma](https://likumi.lv/ta/id/336956-pasvaldibu-likums) pārejas noteikumu 6. punktā noteikts, ka dome izvērtē uz likuma "[Par pašvaldībām](https://likumi.lv/ta/id/57255-par-pasvaldibam)" normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši [Pašvaldību likumā](https://likumi.lv/ta/id/336956-pasvaldibu-likums) ietvertajam pilnvarojumam. Ievērojot minēto, ir jāizdod jauni kapsētu darbību reglamentējoši saistošie noteikumi.Saskaņā ar [Pašvaldību likuma](https://likumi.lv/ta/id/336956-pasvaldibu-likums) [45.](https://likumi.lv/ta/id/336956-pasvaldibu-likums#p45) panta pirmās daļas 2. punktu dome ir tiesīga izdot saistošos noteikumus un paredzēt administratīvo atbildību par to pārkāpšanu, nosakot administratīvo pārkāpumus un par tiem piemērojamos administratīvos sodus, ja likumos nav noteikts citādi, jautājumos par publiskā lietošanā nodoto pašvaldības teritoriju, piemēram, parku, skvēru, bērnu rotaļu laukumu, peldvietu un kapsētu, izmantošanu.Saistošajos noteikumos tiek noteikts, ka jaunas kapavietas tiek piešķirtas mirušo vai mirušā pelnu urnu apbedīšanai, kuru pēdējā deklarētā dzīvesvieta ir bijusi Bauskas novada administratīvā teritorija, ja personai, kura iesniegusi iesniegumu par kapavietas piešķiršanu, nav iepriekš piešķirta kapavieta ar iespēju tajā veikt apbedījumu. Citu personu apbedīšana jaunās kapavietās iespējama, pamatojoties uz kapavietas uzturētāja iesnieguma, kurš ir mirušā laulātais vai pirmās pakāpes radinieks un kura dzīvesvieta ir deklarēta Bauskas novada administratīvajā teritorijā.Pašvaldība veic pastāvīgu kapsētu teritorijas labiekārtošanu, apzinot iedzīvotāju vajadzības, kuras apkopojot saistošajos noteikumos ir iestrādāti kapsētu kārtības noteikumi, kas paredz aizliegumu patvaļīgi aizņemt kapavietas vai mainīt ierādītās kapavietas teritoriju un robežas vai reljefu; kapavietās stādīt kokus vai dekoratīvus stādījumus, kas pārsniedz 2 m augstumu; ārpus kapavietas robežām stādīt kokus, krūmus, dzīvžogus, novietot kapavietas aprīkojumu, ierīkot kapavietas kopšanas inventāra (plastmasas pudeļu, trauku, maisu, grābekļu utt.) glabātuves; stādīt krūmus, dzīvžogus, kas ierobežo kapavietu, augstākus par 70 cm, platākus par 50 cm; ņemt smiltis vai zemi no tam neparedzētām vietām; pārvietoties ar transportlīdzekli, uzstādīt kapavietas apmales, kas norobežo ierādīto kapavietu, kas pārsniedz 20 cm; kapavietas nožogošanai izmantot videi bīstamus materiālus vai būvniecības atkritumus.Par minēto aizliegumu pārkāpšanu, saistošie noteikumi paredz administratīvo atbildību - brīdinājumu vai naudas sodu.Soda apmērs ir diferencēts un noteikts, ņemot vērā līdzšinējo pieredzi par pārkāpēju attieksmi pret piemēroto administratīvo sodu un to, vai tas attur pārkāpumu izdarījušo personu no turpmākas administratīvo pārkāpumu izdarīšanas. Izvērtējot saistošajos noteikumos iekļautos sodu veidus un apmērus, pašvaldība uzskata, tajos iekļautie sodi ir ar pietiekami preventīvu spēku, lai, piemērojot sankcijas pārkāpumu gadījumā, tās būts pietiekami atturošas no turpmākiem pārkāpumiem. Tādējādi ir pamatots apgalvojums tam, ka administratīvajiem sodiem būs efektivitāte pārkāpumu skaita samazināšanā.  |
| 2. Fiskālā ietekme uz pašvaldības budžetu |  Saistošo noteikumu īstenošanas fiskālās ietekmes prognoze uz pašvaldības budžetu – izpilde notiks pašvaldības kārtējā gada budžeta ietvaros - ieņēmumu daļa nav precīzi aprēķināma, jo atkarīga no iekasētajiem naudas sodiem. Nav attiecināms uz izdevumu daļu, jo nav nepieciešama jaunu institūciju vai darba vietu izveide vai esošo institūciju kompetences paplašināšana, lai nodrošinātu saistošo noteikumu izpildi. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošajiem noteikumiem ir tieša pozitīva sociāla ietekme, jo kapsētu apsaimniekošana un kapavietu kopšanas kultūra ir saistāma ar cilvēku dzīvesveidu, tradicionālajām vērtībām un kultūru kopumā.Saistošajiem noteikumiem ir tieša pozitīva ietekme uz vidi, jo tie paredz apbedīšanas kārtību un nosaka prasības kapavietas uzturēšanai.Saistošie noteikumi neierobežo uzņēmējdarbības aktivitātes un komersantu, kas sniedz apbedīšanas pakalpojumus, konkurētspēju. |
| 4. Ietekme uz administratīvajām procedūrām un to izmaksām | Saistošajiem noteikumiem nebūs ietekme uz kopējo administratīvo slogu, jo netiek veidotas jaunas institūcijas un netiek noteikti jauni pienākumi, netiek mainīta līdzšinējā kārtība.Jautājumos, kas skar saistošo noteikumu piemērošanu, persona ir tiesīga vērsties pašvaldības iestādē "Bauskas novada administrācija", “Bauskas apvienības pārvalde”, “Iecavas apvienības pārvalde”, “Rundāles apvienības pārvalde”, “Vecumnieku apvienības pārvalde”. |
| 5. Ietekme uz pašvaldības funkcijām un cilvēkresursiem | Saistošie noteikumi izstrādāti lai nodrošinātu [Pašvaldību likuma](https://likumi.lv/ta/id/336956-pasvaldibu-likums) [4.](https://likumi.lv/ta/id/336956-pasvaldibu-likums#p4) panta pirmās daļas 2. punktā noteikto pašvaldības autonomo funkciju izpildi.Nav ietekmes uz cilvēkresursiem. |
| 6. Informācija par izpildes nodrošināšanu | Par saistošo noteikumu izpildi atbildīga ir Bauskas novada pašvaldības apvienības pārvalde vai tās nodaļa, kuras administratīvajā teritorijā atrodas pašvaldības īpašumā un tiesiskajā valdījumā esoša kapsēta, vai cita juridiska persona, kura pilda kapsētu apsaimniekotāja pienākumus, kas pārrauga un kontrolē šo noteikumu ievērošanu, uzrauga kapsētu arhitektūras un ainavas veidošanu, uztur kārtībā kapsētas.Katrai kapsētai ir nozīmēts kapsētas pārzinis, kurš apsaimniekotāja uzdevumā pilda kapsētu uzturēšanas noteikumos paredzētos pienākumus un nodrošina šo noteikumu ievērošanu.Informācija par kapsētas pārzini ir novietota uz kapsētas paziņojuma dēļa, kā arī publicēta pašvaldības tīmekļvietnē www.bauskasnovads.lv un tīmekļvietnē www.cemety.lv. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa – Bauskas novada pašvaldības kapsētu uzturēšana un darbības nodrošināšana, realizācijai, un tajos paredzēts tikai tas, kas nepieciešams minētā mērķa sasniegšanai. Pašvaldības izraudzītie līdzekļi un paredzamā rīcība ir piemēroti leģitīmā mērķa sasniegšanai – ir noteiktas samērīgas prasības kapsētu apsaimniekošanai un uzturēšanai, kā arī samērīga atbildība par saistošo noteikumu neievērošanu. Labums, ko iegūst sabiedrība, ir lielāks par indivīda tiesībām nodarīto kaitējumu. |
| 8. Izstrādes gaitā veiktās konsultācijas ar privātpersonām un institūcijām | Saistošo noteikumu izstrādes procesā notikušas konsultācijas un diskusijas starp Bauskas novada pašvaldības speciālistiem.Saistošie noteikumi no \_\_\_\_\_\_ līdz \_\_\_\_\_\_\_\_\_\_ publicēti pašvaldības mājaslapā www.bauskasnovads.lv sabiedrības viedokļa noskaidrošanai.  |